Norge stanser adopsjoner fra Madagaskar
Norske myndigheter sier de «ikke har den nødvendige sikkerheten» for om adopsjonene fra det afrikanske landet er lovlige. Derfor stanses adopsjoner fra Madagaskar med umiddelbar virkning, skriver Bufdir i en e-post til VG fredag kveld. Vedtaket kommer fem dager etter at VG avslørte hvordan politiet på Madagaskar krever bestikkelser for å gjøre jobben sin i adopsjonssaker.  Myndighetene i landet innrømmet også at det kan være feil i papirene til barn som blir adoptert til andre land. – I Bufdir er vi opptatt av å sikre trygge fremtidige adopsjoner, og vi gjør grundige vurderinger av tillatelser til å adoptere fra konkrete land i tråd med lovverkene. De siste årene har vi stanset adopsjoner fra både Vietnam og Bolivia. Og nå Madagaskar, skriver avdelingsdirektør Kristin Ugstad Steinrem i Bufdir. Adopsjonsforum, som organiserer adopsjonene fra Madagaskar, har mulighet til å klage på at adopsjonene stenges. Styreleder Andrea Mæhlum skriver i en e-post til VG at de nå vil lese grundig gjennom vedtaket før de konkluderer. – Dette er ingen enkel sak da det gjelder komplisert internasjonal juss og samarbeidet med Madagaskar, skriver Mæhlum. – Dette er en meget alvorlig og krevende situasjon for de som blir direkte rammet av vedtaket, fortsetter hun. Adopsjonsorganisasjon ville fortsette I september spurte Bufdir Adopsjonsforum om de mente samarbeidet med Madagaskar var «faglig og etisk forsvarlig».  Bakgrunnen var at Danmark hadde stanset alle adopsjoner fra landet og at FNs barnekomité hadde kommet med «foruroligende opplysninger» om adopsjoner fra landet. «Vår vurdering er likevel av det på nåværende tidspunkt er forsvarlig både faglig og etisk å fortsette samarbeidet», skriver Adopsjonsforum til Bufdir i et dokument VG har fått innsyn i. Den konklusjonen forutsatte at det ble gjort tiltak for å forhindre ulovlig adopsjon. Dette var ikke nok for norske myndigheter. – Hovedgrunnen til at Bufdir nå stanser adopsjoner fra Madagaskar er fordi vi ikke har den sikkerheten som er nødvendig for at adopsjoner fra Madagaskar til Norge gjennomføres i samsvar med internasjonale prinsipper for adopsjon, skriver avdelingsdirektør Steinrem. Følger Danmark Det var i vår det ble klart at Danmark stengte for adopsjoner fra Madagaskar.  Myndighetene i Norge hadde opprinnelig gitt tillatelse til adopsjoner fra Madagaskar ut 2024, men startet etter at Danmark stengte en revurdering av den tillatelsen.
Norske myndigheter stanser umiddelbart adopsjoner fra Madagaskar. Stansen kommer fem dager etter at VG avslørte at politiet krever bestikkelser for å gjøre jobben sin i adopsjonssaker. 